יוסי בכר (קצין)

יוסי בכר (נולד ב-9 באפריל 1964) הוא קצין צבא לשעבר שכיהן בתפקידו האחרון כמפקד הגיס המטכ"לי בצה"ל בדרגת אלוף. קודם לכן כיהן בין היתר כסגן מפקד פיקוד הדרום וכמפקד בית-הספר לפיקוד, שליטה ומטה מבצעי בזרוע היבשה, כמפקד אוגדת עזה, כמפקד עוצבת הגליל, כמפקד חטיבת הצנחנים, כמפקד גדוד 101, כמפקד יחידת מגלן וכמפקד סיירת צנחנים.

ביוגרפיה
בכר נולד ברחובות, גדל והתחנך בקיבוץ בארי. בשנת 1983 התגייס לצה"ל והתנדב לצנחנים לגדוד הנח"ל המוצנח. שם עבר מסלול הכשרה כלוחם, את קורס מ"כים חי"ר וקורס קציני חי"ר. עם סיום קורס הקצינים שב לצנחנים כמפקד מחלקה בגדוד הנח"ל המוצנח ושירת בגדוד עד תפקיד מפקד פלוגה. בשנת 1988 שירת כמפקד פלוגה בבה"ד 1 ובשנים 1990 - 1992 שירת כמפקד פלחה"ן צנחנים.

לאחר תקופת לימודים במכללה לפיקוד ומטה ותואר ראשון בהיסטוריה באוניברסיטת תל אביב, התמנה בשנת 1994 למפקד סיירת צנחנים. בתקופתו ביצעה הסיירת מספר מבצעים מוצלחים בדרום לבנון, ובבולט שבהם, מבצע גוף חימום, הרגה שישה מחבלים מן המארב ללא נפגעים. לאור ההצלחה הרבה של הסיירת בתקופת פיקודו, הוקמה יחידת אגוז המחודשת, שהתבססה על צורת הלחימה שהוא עזר בפיתוחה. למרות הפעילות המבצעית האינטנסיבית, לא נהרג בתקופתו אף חייל מאש אויב. הסיירת בהובלתו שינתה את תפיסת עולמה הקודמת, ולמדה לעבוד בשטח אויב בתקופות זמן ארוכות.

משסיים את תפקידו מונה ב-1996 למפקד גדוד 101, ובהמשך דרכו הצבאית פיקד על בסיס האימונים של הצנחנים. בשנים 1999 עד 2001 פיקד על יחידת מגלן. בתקופה זו השתתף בפעילויות רבות בלחימה ברצועת הביטחון מול חזבאללה. ב-2001 קודם לדרגת אלוף-משנה ומונה למפקד חטיבת המילואים 55, במקביל ללימודי משפטים במרכז הבינתחומי הרצליה. בכר פיקד על החטיבה במבצע חומת מגן והוביל אותה בכיבוש טולכרם וסביבתה וקבאטיה ללא נפגעים.

ב-2003, לאחר מותו של דרור וינברג, התמנה למפקד חטיבת הצנחנים, והוביל אותה בלחימה באינתיפאדה השנייה כנגד הטרור הפלסטיני, בין היתר במבצע אישית לוחצת בשכם, שבמהלכו הרגו חייליו כ-11 מחבלים מבוקשים ופגעו ברבים נוספים, את תפקידו סיים ב-9 באוקטובר 2005. ב-20 באוגוסט 2006 הועלה לדרגת תא"ל ומונה לקצין חי"ר וצנחנים ראשי. לאחר מלחמת לבנון השנייה, בעקבות התפטרותו של גל הירש, התמנה למפקד זמני של עוצבת הגליל ולאחר מספר חודשים שב לתפקידו הקודם. בנובמבר 2010 מונה למפקד אוגדת עזה. ביולי 2012 פיקד על כוחות האוגדה בסיכול חדירת מחבלים מסיני אשר השתלטו על נגמ"שים של הצבא המצרי בכוונה לבצע פיגוע באזור מעבר כרם שלום. בכר כיהן בתפקיד עד נובמבר 2012. לאחר מבצע עמוד ענן מונה בכר לנציג צה"ל בשיחות עם נציגי המודיעין המצרי אשר שימשו כמתווכים בשיחות העקיפות מול חמאס על תנאי הפסקת האש. בספטמבר 2013 מונה למפקד קורס מפקדי פלוגות ומפקדי גדודים. 

ב-2 בספטמבר 2014 הועלה לדרגת אלוף ומונה למפקד הגיס המטכ"לי. במסגרת תפקידו ריכז את תחקירי פעולת כוחות צה"ל במבצע צוק איתן. ב-29 בספטמבר 2016 מונה במקביל למפקד בית-הספר לפיקוד, שליטה ומטה מבצעי. במאי 2018 מונה במקביל לסגן מפקד פיקוד הדרום במסגרת התמודדות צה"ל עם העימותים בגבול ישראל-רצועת עזה. באוקטובר 2018 הוחלף בתפקיד על ידי אלוף מוטי ברוך ופרש מצה"ל. בשירות המילואים משרת כסגן מפקד פיקוד דרום.

בשנת 2020 הצטרף לתנועת "הביטחוניסטים", שקוראת לספח את שטחי יהודה ושומרון.

באפריל 2020 מונה בכר לטיפול במשבר הקורונה בעיר ביתר עילית.

בכר נשוי ואב לשישה. הוא תושב קיבוץ בארי. בעת מתקפת הפתע על ישראל (2023) באוקטובר 2023, נרצחה אמו גאולה. בכר ששהה בביתו נלחם במחבלים יחד עם לוחמים נוספים ויחד הרגו 15 מהם.

קישורים חיצוניים

 .
 .
 .
 פלורית שויחט, תא"ל יוסי בכר נכנס לתפקידו כמאו"ג עזה, באתר צה"ל, 11 בנובמבר 2010.
 .
 .
 .
 .
 .
 .

הערות שוליים 

מפקדי סיירת צנחנים
מפקדי יחידת מגלן
מפקדי חטיבה 55
מפקדי קורס מפקדי פלוגות ומפקדי גדודים
קציני חיל רגלים וצנחנים ראשיים
מפקדי חטיבת הצנחנים
מפקדי עוצבת הגליל
מפקדי אוגדת עזה
מפקדי גייסות בצה"ל
אלופי צה"ל
מפקדי גדודים בחטיבת הצנחנים
חברי הביטחוניסטים
בארי: אישים
בוגרי אוניברסיטת תל אביב
ישראלים שנולדו ב-1964